Diari Oficial de la Generalitat Valenciana


Sumari del DOGV 6264, del 11-05-2010 (2010/5290)

DECRET 80/2010, de 7 de maig, del Consell, pel qual es regula la Comissió Gestora dels Processos d'Accés i Preinscripció en les Universitats Públiques del Sistema Universitari Valencià.
-----------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2010/05/07/80/dof/vci/html**

### Dades del document

Número de DOGV
:   6264

Data del DOGV
:   11-05-2010

Secció del DOGV
:   I. DISPOSICIONS GENERALS

Número del document
:   2010/5290


Data del document
:   07-05-2010

Organisme emissor
:   Conselleria d'Educació

Tipus de document
:   Decret

Anàlisi jurídica

 Descriptors 

:   * accés a l'educació
    * organització administrativa
    * universitat
    * examen
    * reglament intern
    * legislació

DECRET 80/2010, de 7 de maig, del Consell, pel qual es regula la Comissió Gestora dels Processos d'Accés i Preinscripció en les Universitats Públiques del Sistema Universitari Valencià. [2010/5290]  
PREÀMBUL  
El Decret 41/2005, de 25 de febrer, del Consell, va crear la Comissió Gestora dels Processos d'Accés i Preinscripció en les Universitats Públiques del Sistema Universitari Valencià, i va ser dictat segons el que disposa l'article 5 del Reial Decret 1640/1999, de 22 d'octubre, que constituïa la normativa de caràcter bàsic, vigent en aquell moment, quant a la regulació de les proves d'accés a estudis universitaris.  
El Reial Decret 1892/2008, de 14 de novembre, és l'actual normativa que regula les condicions per a l'accés als ensenyaments universitaris oficials de Grau i els procediments d'admissió a les universitats públiques espanyoles.  
L'article 16 del mencionat Reial Decret 1892/2008 determina que les administracions educatives constituiran, en els seus respectius àmbits de gestió, una comissió organitzadora de la prova d'accés als ensenyaments universitaris oficials de Grau; per tant, és necessari dictar un nou decret que regule l'organització i el funcionament de la dita comissió en l'àmbit del Sistema Universitari Valencià.  
Per això, oït el Consell Valencià d'Universitats i de Formació Superior, a proposta del conseller d'Educació i amb la deliberació prèvia del Consell, en la reunió del dia 7 de maig de 2010,  
DECRETE  
Article 1. De la Comissió Gestora dels Processos d'Accés i Preinscripció en les Universitats Públiques del Sistema Universitari Valencià  
A la Comunitat Valenciana, l'organització, d'una banda, de la prova d'accés als ensenyaments universitaris oficials de Grau i, d'altra banda, dels processos d'admissió a les universitats públiques del sistema universitari valencià, l'efectuarà la Comissió Gestora dels Processos d'Accés i Preinscripció en les Universitats Públiques del Sistema Universitari Valencià, que es regula pel present decret, en els termes que s'hi establixen, d'acord amb allò que s'ha regulat en el Reial Decret 1892/2008, de 14 de novembre.  
La comissió gestora queda adscrita a la conselleria que tinga atribuïdes les competències en matèria d'universitats. Als efectes del present decret, les universitats públiques valencianes es consideren com una sola, i constituïxen el Districte Universitari Valencià.  
Article 2. Fins de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià  
La Comissió Gestora té com a finalitat:  
1. L'organització, en l'àmbit de la Comunitat Valenciana, de la prova d'accés als ensenyaments universitaris oficials de Grau per als alumnes que estiguen en possessió del títol de Batxillerat, d'acord amb el que preveu la Llei Orgànica 2/2006, de 3 de maig, d'Educació, o títol equivalent a este efecte.  
2. L'organització, desenrotllament i execució del procés de preinscripció per a l'ingrés en el primer curs dels ensenyaments universitaris oficials de Grau que s'impartisquen en qualsevol dels centres universitaris, integrats o adscrits, de les universitats públiques valencianes, d'acord amb el procediment que a este efecte s'establisca.  
Article 3. Funcions de la comissió gestora en matèria de prova d'accés a la universitat  
Són funcions de la Comissió Gestora, amb relació al procés de gestió de la prova d'accés a la universitat, tal com establix l'article 16 del Reial Decret 1892/2008, de 14 de novembre, les següents:  
1. Coordinació entre les universitats i els centres on s'impartisca Batxillerat, només als efectes d'organització i realització de la prova.  
2. Adopció de mesures per a garantir el secret del procediment d'elaboració i selecció dels exercicis, així com l'anonimat dels estudiants.  
3. Adopció de les mesures necessàries per a garantir que els estudiants, segons la seua elecció, puguen utilitzar qualsevol de les llengües oficials de la Comunitat Valenciana per a realitzar els exercicis de la prova. No obstant això, els exercicis corresponents a la llengua castellana, llengua valenciana i llengua estrangera hauran de realitzar-se en les respectives llengües.  
4. Definició dels criteris per a l'elaboració de les propostes d'examen i aprovació d'estos.  
Els protocols dels exercicis inclouran la ponderació de cada una de les qüestions en la qualificació de l'exercici i aniran acompanyats dels criteris específics de correcció i qualificació, que es faran públics una vegada realitzada la prova.  
5. Designació i constitució dels tribunals, garantint que tots els exercicis puguen ser qualificats per vocals especialistes de les diferents matèries incloses en les proves.  
6. Convocatòria de la prova.  
7. Establiment dels criteris generals d'avaluació dels exercicis.  
A l'inici del curs acadèmic de realització de la prova, la Comissió Gestora farà públics els criteris d'organització, l'estructura bàsica dels exercicis i els criteris generals de qualificació.  
8. Resolució de les reclamacions efectuades pels alumnes directament davant de la Comissió Gestora sobre la primera correcció dels exercicis de la prova, així com les que s'efectuen sobre la qualificació atorgada després de la sol·licitud d'una segona correcció dels exercicis.  
9. Establir els mecanismes d'informació adequats.  
10. Elaborar anualment un informe sobre el desenrotllament i resultats de les proves, segons el model que establisca la Conferència Sectorial d'Educació, del qual es traslladarà una còpia al Ministeri d'Educació.  
11. Adopció de totes les mesures necessàries per al normal desenrotllament de la prova d'accés a la universitat.  
Article 4. Funcions de la comissió gestora en matèria de preinscripció en les universitats públiques del Sistema Universitari Valencià  
Són funcions de la Comissió Gestora, amb relació al procés de preinscripció en les universitats públiques del Sistema Universitari Valencià, entre altres, les següents:  
1. Determinar la dates de preinscripció en les convocatòries ordinàries i extraordinàries.  
2. Determinar el percentatge corresponent a les diferents quotes de reserva, dins dels termes legalment establits.  
3. Resolució de reclamacions i recursos formulats contra els resultats dels processos de preinscripció i accés, amb un informe previ de les universitats.  
4. Adopció de totes les decisions que requerisca el normal desenrotllament del procediment de preinscripció.  
Article 5. Composició de la Comissió Gestora  
La Comissió Gestora dels Processos d'Accés i Preinscripció en les Universitats Públiques del Sistema Universitari Valencià tindrà la composició següent:  
1. Presidència: la persona que tinga la titularitat de la secretaria autonòmica amb competències en matèria d'universitats.  
2. Vicepresidència: la persona que tinga la titularitat de la direcció general amb competències en matèria d'universitats.  
3. Secretari: el coordinador general de la prova d'accés a la universitat.  
4. Vocals:  
a) La persona que tinga la titularitat de la secretaria autonòmica competent en matèria d'educació no universitària.  
b) Un representant del professorat de Batxillerat de centres públics, designat pel titular de la secretaria autonòmica competent en matèria d'educació no universitària.  
c) Un representant de cada una de la universitats públiques valencianes, designat pel respectiu rector, entre els vicerectors competents per raó de la matèria.  
d) Un funcionari designat pel titular de la direcció general amb competència en matèria d'universitats.  
Els components de la Comissió Gestora podran delegar l'assistència a les reunions en una altra persona, sempre que s'acredite per escrit.  
Article 6. Del coordinador general de la prova d'accés a la universitat  
1. El coordinador general de la prova d'accés a la universitat serà nomenat pel conseller competent en matèria d'universitats, a proposta de les universitats públiques valencianes, entre els professors del cos docent universitari.   
Si no es fa la proposta de candidat per les universitats, el conseller competent en matèria d'universitats procedirà a la seua designació.  
2. Al coordinador general de la prova d'accés a la universitat correspondrà l'execució dels acords que s'adopten en la Comissió Gestora en matèria de prova d'accés a la universitat i la coordinació amb els centres que impartixen Batxillerat, així com les funcions relacionades amb els processos de preinscripció que li encomane la Comissió Gestora.  
3. El nomenament com a coordinador general de la prova d'accés a la universitat tindrà una duració mínima, per a l'exercici de les seues funcions, de dos anys.   
4. El coordinador general de la prova d'accés a la universitat tindrà dret a una reducció de les seues obligacions docents en la universitat on preste servicis, i el seu nomenament implicarà l'aplicació del règim de contractació per a col·laboracions docents establit en l'article 280 de la Llei 30/2007, de 30 d'octubre, de Contractes del Sector Públic.  
Article 7. Del funcionament de la Comissió Gestora  
La Comissió Gestora s'atindrà en el seu funcionament al que establix el capítol II, òrgans col·legiats, del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 8. De la Subcomissió Acadèmica de la Prova d'Accés a la Universitat  
1. Amb dependència de la Comissió Gestora, es crea la Subcomissió Acadèmica de la Prova d'Accés a la Universitat, que estarà presidida pel coordinador general de la prova d'accés a la universitat i tindrà com a funcions les de contingut acadèmic que li encomane la Comissió Gestora dels Processos d'Accés i Preinscripció en les Universitats Públiques del Sistema Universitari Valencià.  
2. La Subcomissió Acadèmica estarà formada, a més del coordinador general de la prova d'accés a la universitat, pels membres següents:  
a) Un representant dels cossos docents universitaris, de cada una de les universitats públiques de la Comunitat Valenciana, designat pel respectiu rector.  
b) Un inspector d'educació per cada província de la Comunitat Valenciana, designat pel titular de la conselleria competent en matèria d'educació no universitària.  
c) Un director d'institut d'Educació Secundària per cada província de la Comunitat Valenciana, designat pel titular de la conselleria competent en matèria d'educació no universitària.  
d) Un docent, en representació dels centres docents privats que impartisquen Batxillerat, designat de comú acord per les associacions de centres privats més representatives en l'àmbit de la Comunitat Valenciana.  
Per a l'exercici de les seues funcions, la Subcomissió Acadèmica tindrà l'assessorament de persones especialistes o coordinadores per cada una de les matèries sobre les quals haja de versar la prova d'accés a la universitat.  
Article 9. De la Subcomissió Tècnica de Preinscripció en les Universitats Públiques del Sistema Universitari Valencià  
1. Amb dependència de la Comissió Gestora, es crea la Subcomissió Tècnica de Preinscripció en les Universitats Públiques del Sistema Universitari Valencià, presidida pel coordinador general de la prova d'accés a la universitat, que tindrà com a funcions les relacionades amb els processos de preinscripció que se li encomanen per la Comissió Gestora dels Processos d'Accés i Preinscripció en les Universitats Públiques del Sistema Universitari Valencià.  
2. La Subcomissió Tècnica de Preinscripció estarà formada pels membres següents:  
a) El coordinador general de la prova d'accés a la universitat.  
b) Un representant de cada una de les universitats públiques de la Comunitat Valenciana, amb el rang de cap de servici, que tinga entre les seues funcions la preinscripció i l'accés a la universitat, designat pel seu respectiu rector.  
c) Un funcionari designat pel director general que tinga assignades les competències en matèria d'universitats.   
DISPOSICIÓ DEROGATÒRIA  
Única. Derogació normativa  
Queda derogat el Decret 41/2005, de 25 de febrer, del Consell, pel qual es va crear la Comissió Gestora dels Processos d'Accés i Preinscripció en les Universitats Públiques del Sistema Universitari Valencià. Així mateix, queden derogades totes les disposicions del mateix rang o inferior que s'oposen al que disposa el present decret.  
DISPOSICIONS FINALS  
Primera. Facultats de desplegament  
Es faculta el conseller amb competència en matèria d'universitats per a dictar les disposicions necessàries per al desplegament i l'execució del present decret.  
Segona. Entrada en vigor  
El present decret entrarà en vigor l'endemà de la seua publicació en el Diari Oficial de la Comunitat Valenciana.  
València, 7 de maig de 2010  
El president de la Generalitat,  
FRANCISCO CAMPS ORTIZ  
El conseller d'Educació,  
ALEJANDRO FONT DE MORA TURÓN


Còpia Permalink ELI